En række store europæiske lande kræver, at EU bliver mere ambitiøs på klimaområdet. Men Danmark siger nej: Det er fint at have høje ambitioner i EU, når det gælder vedvarende energi (VE), det bliver bare uden dansk hjælp.

Sådan lød meldingen fra energi- og klimaminister Lars Christian Lilleholt fredag formiddag på et møde i Europaudvalget. Her fik han støtte fra Dansk Folkeparti til at rejse til Bruxelles med et dansk mandat, som resten af oppositionen kaldte »grotesk« og »uforståeligt«.

»Det er dybt skuffende, at den danske regering ikke er på det mest ambitiøse hold i EU«, siger Socialdemokratiets energi- og klimaordfører, Jens Joel, mens Enhedslistens energiordfører, Søren Egge Rasmussen, på mødet kaldte det »fattigt og fodslæbende«, at Danmark har meldt sig ud af koret af de mest ambitiøse lande.